Document ID: 32010R1005
Publication Date: 2010-11-08

Title and Content:
NARIADENIE KOMISIE (EÚ) č. 1005/2010
z 8. novembra 2010
týkajúce sa požiadaviek typového schvaľovania vlečných zariadení motorových vozidiel a ktorým sa vykonáva nariadenie Európskeho parlamentu a Rady (ES) č. 661/2009 o požiadavkách typového schvaľovania na všeobecnú bezpečnosť motorových vozidiel, ich prípojných vozidiel a systémov, komponentov a samostatných technických jednotiek určených pre tieto vozidlá
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 661/2009 z 13. júla 2009 o požiadavkách typového schvaľovania na všeobecnú bezpečnosť motorových vozidiel, ich prípojných vozidiel a systémov, komponentov a samostatných technických jednotiek určených pre tieto vozidlá (1), a najmä na jeho článok 14 ods. 1 písm. a),
keďže:
(1)
Nariadenie (ES) č. 661/2009 je samostatným nariadením na účely typového schvaľovania Spoločenstva podľa smernice Európskeho parlamentu a Rady 2007/46/ES z 5. septembra 2007, ktorou sa zriaďuje rámec pre typové schválenie motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá (Rámcová smernica) (2).
(2)
Nariadenie (ES) č. 661/2009 ruší smernicu Rady 77/389/EHS zo 17. mája 1977 o aproximácii právnych predpisov členských štátov týkajúcich sa zariadení na odtiahnutie motorových vozidiel (3). Požiadavky stanovené v uvedenej smernici by sa mali preniesť do tohto nariadenia a kde je to nevyhnutné, by sa mali zmeniť a doplniť s cieľom prispôsobiť ich rozvoju vedeckých a technických poznatkov.
(3)
Rozsah pôsobnosti tohto nariadenia je v súlade s rozsahom uvedeným v smernici 77/389/EHS a teda obmedzený na vozidlá kategória M a N.
(4)
Nariadenie (ES) č. 661/2009 stanovuje základné ustanovenia o požiadavkách typového schvaľovania motorových vozidiel, pokiaľ ide o vlečné zariadenia. Preto je nevyhnutné stanoviť osobitné postupy, skúšky a požiadavky pre takéto typové schvaľovanie.
(5)
Opatrenia ustanovené v tomto nariadení sú v súlade so stanoviskom Technického výboru - motorových vozidiel,
PRIJALA TOTO NARIADENIE:
Článok 1
Rozsah pôsobnosti
Toto nariadenie sa vzťahuje na motorové vozidlá kategórie M a N, ako sú vymedzené v prílohe II k smernici 2007/46/ES.
Článok 2
Vymedzenie pojmov
Na účely tohto nariadenia sa uplatňuje toto vymedzenie pojmov:
(1)
„typom vozidla, pokiaľ ide o vlečné zariadenia“ sú vozidlá, ktoré sa nelíšia v takých základných znakoch ako sú charakteristiky vlečných zariadení.
(2)
„vlečné zariadenie“ je zariadenie v tvare háku, oka alebo inej formy, ku ktorému sa môže pripojiť spojovací prvok ako je ťažná tyč alebo ťažné lano.
Článok 3
Ustanovenia pre typové schválenie ES vozidla, pokiaľ ide o vlečné zariadenia
1. Výrobca alebo jeho zástupca predloží schvaľovaciemu orgánu žiadosť o typové schválenie ES vozidla, pokiaľ ide o vlečné zariadenia.
2. Žiadosť sa vyhotoví v súlade so vzorovým informačným dokumentom uvedeným v časti 1 prílohy I.
3. Ak sú príslušné požiadavky stanovené v prílohe II k tomuto nariadeniu splnené, schvaľovací orgán udelí typové schválenie ES a vydá číslo typového schválenia v súlade so systémom číslovania stanoveným v prílohe VII k smernici 2007/46/ES.
Členský štát nemôže prideliť to isté číslo inému typu vozidla.
4. Na účely odseku 3, schvaľovací orgán vydá osvedčenie o ES typovom schválení vyhotovené v súlade so vzorom uvedeným v časti 2 prílohy I.
Článok 4
Platnosť a rozšírenie schválení udelených podľa smernice 77/389/EHS
Vnútroštátne orgány povolia predaj a uvedenie do prevádzky vozidiel, ktoré boli typovo schválené pred dátumom uvedeným v článku 13 odsek 2 nariadenia (ES) č. 661/2009 a naďalej pokračujú v rozširovaní schválení uvedených vozidiel podľa podmienok v smernici 77/389/EHS.
Článok 5
Nadobudnutie účinnosti
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 8. novembra 2010

Classification:
Level 1 Topics: 100158
100154
100144
Level 2 Topics: 100238
100239
100261
100175
Level 3 Topics: 4539
525
2015
3641
All Topics: 1252
2897
4654
4658
5234
5235